CELEX: 62014CN0514
Language: sk
Date: 2014-09-05 00:00:00
Title: Vec C-514/14 P: Odvolanie podané 14. novembra 2014 : Éditions Odile Jacob SAS proti rozsudku Všeobecného súdu (druhá komora) z  5. septembra 2014 vo veci T-471/11, Odile Jacob/Komisia

26.1.2015   
            
            
               SK
            
            
               Úradný vestník Európskej únie
            
            
               C 26/14
            
         Odvolanie podané 14. novembra 2014: Éditions Odile Jacob SAS proti rozsudku Všeobecného súdu (druhá komora) z 5. septembra 2014 vo veci T-471/11, Odile Jacob/Komisia
   (Vec C-514/14 P)
   (2015/C 026/19)
   Jazyk konania: francúzština
   
      Účastníci konania
   
   
      Odvolateľka: Éditions Odile Jacob SAS (v zastúpení: J.-F. Bellis, O. Fréget a L. Eskenazi, advokáti)
   
      Ďalší účastník konania: Európska komisia, Lagardère SCA, Wendel
   
      Návrhy odvolateľky
   
   
               —
            
            
               vyhlásiť toto odvolanie za prípustné a dôvodné,
            
         
               —
            
            
               zrušiť rozsudok Všeobecného súdu z 5. septembra 2014 vo veci T-471/11, Editions Odile Jacob SAS/Európska komisia a rozhodnúť o spore, ktorý bol predmetom tohto konania,
            
         
               —
            
            
               vyhovieť návrhom predloženým odvolateľkou v prvom stupni a zrušiť rozhodnutie č. SG-Greffe(2011) D/C(2011)3503 z 13. mája 2011 vydané vo veci COMP/M.2978 Lagardère/Natexis/VUP po vyhlásení rozsudku Všeobecného súdu z 13. septembra 2010 vo veci T-452/04, Editions Odile Jacob SAS/Európska komisia, ktorým Komisia opätovne schválila spoločnosť Wendel ako nadobúdateľa aktív prevedených v súlade so záväzkami pripojenými k rozhodnutiu Komisie zo 7. januára 2004, ktorým sa povoľuje koncentrácia Lagardère/Natexis/VUP,
            
         
               —
            
            
               uložiť Európskej komisii a vedľajším účastníkom konania povinnosť nahradiť trovy konania v oboch stupňoch vrátane trov spojených s konaním o nariadení predbežného opatrenia a s konaním o oprave.
            
         
      Odvolacie dôvody a hlavné tvrdenia
   
   Na podporu svojho odvolania odvolateľka uvádza 3 odvolacie dôvody.
   Po prvé, odvolateľka tvrdí že Všeobecný súd sa dopustil nesprávneho právneho posúdenia tým, že nerozhodol, že Komisia porušila článok 266 ZFEÚ a článok 47 Charty základných práv. Vada, ktorá mala vplyv na zákonnosť prvého rozhodnutia o schválení taktiež spôsobila nezákonnosť napadnutého rozhodnutia, keďže toto rozhodnutie neodstránilo nepriaznivé účinky vyplývajúce zo skutočnosti, že mandatár nebol nezávislý počas celkového obdobia výkonu svojich úloh. V dôsledku toho, prijatie napadnutého rozhodnutia Komisiou predstavuje podľa názoru odvolateľky, poškodzovanie pravidiel spravodlivého súdneho konania a bráni účinnosti súdnej kontroly preskúmania jej úkonov.
   Po druhé, odvolateľka sa domnieva, že Všeobecný súd sa dopustil nesprávneho právneho posúdenia v tom, že podľa jeho názoru môže rozhodnutie o podmienenom povolení tvoriť právny základ nového rozhodnutia o schválení.
   Po tretie, odvolateľka vytýka Všeobecnému súdu, že porušil právne kritériá posúdenia nezávislosti nadobúdateľa aktív prevedených prevodcom a že sa dopustil nesprávneho právneho posúdenia a skreslenia skutkového stavu viazaného na toto posúdenie.